text: Unge har slået telt op i midtby 
  04 november 2015 kl. 22.58
  Unge fra de hjemløses organisation SAND camperer på gågaden i Esbjerg. De demonstrerer for flere ungdomsboliger 
  De er ikke just højsæson for campister. Og slet ikke på gågaden lige ved Torvet i Esbjerg. Her sidder en lille gruppe foran et telt, hvor de agter at overnatte. Varm te, en lille brændeovn og tykke tæpper skal hjælpe dem med at holde varmen. Bag dem et stort skilt med ordene "Flere ungdomsboliger". 
  - Jeg har prøvet at være hjemløs tre gange i mit liv. Forstået på den måde, at jeg har sovet på sofaer eller lignende hos venner så længe det gik. En sofa-rytter, kalder vi det, fortæller Kasper Ankersø fra Gredstedbro til TV SYD. 
  Han håber med den lille telt-demonstration at sætte fokus på de unge hjemløse, som efter hans mening bliver overset af politikerne. I dag har han job som rengøringsassistent og har netop fået sig en lejlighed. 
  Også Steffen Leuenhagen har nu en lejlighed. Han er nu formand for de hjemløses landsorganisation, SAND, i Esbjerg. 
  - Folk har faktisk været rigtig søde og gerne ville snakke med os, og en kvinde der bor lige i nærheden kom med tæpper til os. Nu ser vi, hvor længe vi får lov til at blive her, siger han.
  